Papersnake/gushiwen huggingface dataset:
采桑妇
于谦（明代）

低树采桑易，高树采桑难。日出采桑去，日暮采桑还。

归来喂叶上蚕箔，谁问花开与花落。二眠才起近三眠，此际祗愁风雨恶。

割鸡裂纸祀蚕神，蚕若成时忘苦辛。但愿公家租赋给，一丝不望上侬身。

丁男幸免官府责，脂粉何须事颜色。收蚕犹未是閒时，却共皃夫勤稼穑。
九日波罗河屯行宫作
弘历（清代）

秋狝言从塞上还，行宫佳节值清閒。花糕惠逮鐻鍝长，綵笔吟联侍从班。

数朵金铃还栗里，三峰玉架俨龙山。诏人万古如斯景，河畔盈盈月一弯。
送王正卿寺丞赴睢阳幙
梅尧臣（宋代）

废囿孝王国，离宫天子都。
古今虽且异，文物未尝无。
族有栽槐美，名得得桂殊。
应闻汉丞相，待士倒樽壶。
西湖暮春
陈允平（宋代）

云山叠叠树重重，浙水迢遥客梦中。
啼鴃数声春去日，落花满梦夜来风。
松关鹤立吟坛静，竹院僧眠丈室空。
明日马蹄何处所，夕阳芳草画桥东。
霜天晓角（赵簿席上写目前之景）
郭应祥（宋代）

琉璃十碗。兽炭红炉暖。花下两枝银烛，和气洽、欢声满。

从他吹急管。杯行须款款。尽做更移漏转，也犹胜、春宵短。
烈妇行
章际治（清代）

人臣死忠女死节，万世纲常赖不灭。寒松耐岁叶后凋，古井不波泉自洁。

各私所天死所天，自古迄今原一辙。孰云藐藐妇人身，不能慷慨争前烈。

嗟嗟予季幼聪慧，父老相期成后杰。刘家有女淑且贤，彼此原为中表列。

女家男室父母心，况复孩提互提挈。似水年华冉冉更，于归有期缡未结。

忽然天半起罡风，初茁兰芽遽吹折。人家方祝月常圆，讵料未圆已先缺。

一间凶耗声呜咽，寸寸肝肠为断裂。之死靡他妾本心，妾身何难即引决。

顾念吾夫鲜弟昆，孝养翁姑谁力竭。况复吾夫未娶身，为殇立后讥前哲。

纵然一死恐徒然，在室守贞计亦拙。何如循礼来奔丧，生未同衾死同穴。

闯然入室新妇身，不被绮罗被缞绖。先拜翁姑次抚尸，抚尸一恸悲永诀。

铁石之人亦酸辛，泪竭声嘶继以血。养生送死两无愆，子职妇代忘据拮。

临妆讵复铅华施，未寝先将环瑱撤。双丸日月去悠悠，期而小祥真一瞥。

小祥乃在八月中，一死一生经岁别。翁姑无子奉盘匜，翁姑有孙绵瓜瓞。

愿从吾夫地下游，自笑浮生同蠓蠛。灵前展拜有馀哀，长恸一声声顿绝。

有功名教足千秋，何必年登耄且耋。吁嗟乎，吾家祖妣练夫人，功在全城世艳说。

馀风湔染逮云仍，清操凛凛凝霜雪。大节如山山岿巀，贞心如水水澄澈。

振古贤媛相顽颉，一瓣心香永永爇。
示莫侍者
释如珙（宋代）

参禅只要见得尽，见得尽时无障碍。
六个门头长日开，声香味触常三昧。
自处吟
邵雍（宋代）

尧夫自处道如何，满洛阳城都似家。
不德於人焉敢异，至诚从似更无他。
眼前只见罗天爵，头上谁知换岁华。
何止春归与春在，胸中长有四时花。
新池
白元鉴（唐代）

昔尝游胜境，今喜尽幽踪。丹满镜潭色，云疏锦碛容。

响中闻细溜，波里见乔松。唯广花源赏，人间不可逢。
暮春
沈说（宋代）

燕翼初乾渌满池，桑阴收尽麦黄时。
一年春事又成梦，几日愁怀欲废诗。
料理病身尝药遍，揩摩睡眼看书迟。
悠然独倚阑干立，花下狸奴卧弄儿。
贺新郎·梅蕊依稀矣
韩淲（宋代）

梅蕊依稀矣。岁华深、然但把，杖藜闲倚。山绕荒林红叶下，落日孤城烟水。意兴寄、云何则是。底事疏枝横绝峭，未吹香、便与花相似。不忍折，为之喜。寒鸦万点霜风起。正人家、园收芋栗，小槽初美。欲醉阿谁同一饮，拟赋才成又止。老态度、浑侵发齿。摸索孤根春在否。任红红、白白皆桃李。空烂漫，岂能尔。
半径庐居语父老 其二
陈元光（唐代）

丹心忠老母，白首媚萱堂。万里提兵路，三苗葬子方。

桑田多变海，萱草独凌霜。华洁凝秋色，葳蕤灿晚芳。

山灵驱毒蛀，神女靓明妆。剥落千花后，舒迟百岁康。

如何龄九五，霞佩陟云房。语罢成追暮，群然泪雨茫。
送李约斋戴前峰二谏议谪象郡
廖希颜（明代）

客风吹雨送萧森，行尽江南是桂林。
万死投荒明主惠，一封排闼杞人心。
城临曲斗桄榔出，花暗春山瘴疠深。
弹剑长歌倍怜汝，许身吾亦爱南金。
澹山岩
文起傅（宋代）

拭目澹岩景，莺花三月时。
洞堆钟乳石，林拥梵宫基。
泉莹宜烹茗，崖穷好笔诗。
胜游情未倦，又促解舟维。
游山
邓肃（宋代）

花柳年来不忍春，出郊聊复写忧熏。
天因御史欲飞雨，山为文公却霁云。
寸舌不须论理乱，一犁安得遂耕耘。
凭君且尽杯中物，酒恶花香自在闻。
秋波媚 忆维章夫子
季娴（清代）

晴日疏帘暖气浮。春满画堂幽。嫩黄搓柳，淡红含杏，夕照高楼。

忆君临发贻佳句，日懒未曾酬。嗔他黄鸟，偏来枝上，陡唤人愁。
赠李子从三十韵
刘弇（宋代）

落落将家子，堂堂儒者宗。虹蜺蟠志气，天地贮心胸。

骨秀霜含蟠，神清瀑挂峰。才应过八斗，业已足三冬。

灯壁曾闻凿，萤纱屡听缝。书从蒲叶写，诗向锦囊封。

醉把乾坤揖，吟将风月供。挥毫珠错落，吐论玉铮鏦。

逐逐儒林虎，昂昂墨海龙。文踰韩吏部，学切郑司农。

雨露恩将及，风云运正逢。海深鲲定化，霄远鹤须冲。

汝乃今王粲，予非昔蔡邕。敬蒙修客刺，特辱造宾墉。

遂辟膺门纳，因施孺榻容。礼贤台再筑，待客黍频舂。

磨讲诗千首，欢谐酒一钟。笑谈风对起，论难剑交锋。

篇什回环数，缄题往复重。共将诸子探，同把异端攻。

闻见输君博，赓酬愧我慵。便当思阁笔，何敢更撞钟。

棠舍经宵会，琴堂累日从。并行花县密，同坐柳阴浓。

出处汉四皓，情怀楚两龚。淡闻君子水，久见大夫松。

正喜陪谈柄，应难别去踪。短亭情黯黯，南浦恨匆匆。

负笈游洙泗，担簦往辟雍。相如行有日，非久客临邛。
浣溪沙（人日过灵泉寺次韵少壮）
李壁（宋代）

祗记梅花破腊前。恼人春色又薰然。山头井似陆公泉。

上客长谣追楚些，娇娃短舞看胡旋。崇桃积李自年年。
闲居
释文珦（宋代）

萧然谢尘境，日夕心悠哉。
厨空无鼠雀，径僻多莓苔。
麻衣足自蔽，柴门讵曾开。
坐听风叶鸣，疑有幽人来。
和九日龙山登高
惠沛（清代）

戏马台荒莫问津，且移双屐上嶙峋。非无白社能留客，只恐黄花解笑人。

远水孤帆期范蠡，夕阳衰草吊春申。登临底事伤怀抱，倚醉还欹漉酒巾。
行行江水边
赵文（宋代）

朝行江水边，莫行江水边。
乍与江水别，江水复在前。
江水胜人心，相随何缠绵。
相随何缠绵，幸勿鸣悲煎。
我悲为我弟，君悲亦胡然。
董止庵诗卷
岑安卿（元代）

道人名止庵，其实无所止。不搆草木庐，不斸土石址。

惟于寓居堂，揭扁字盈咫。伟哉磐石书，古隶遒且美。

廛市固烦嚣，自得尘外致。开扃睨龙泉，岚光动阑几。

中函玉笈文，鳞比积经史。朝翻暮紬绎，刻志究玄理。

著书混三教，牵令同一轨。示予得披阅，愧未参奥旨。

出语如涌泉，辨析至于是。性心既超脱，好尚世所异。

朝行携赤藤，逍遥舜江市。夜息数清漏，灵台湛秋水。

我尝问道人，请析止之义。仁敬慈孝信，五者孰可已。

道人笑未言，欲答如有拟。缗蛮黄鸟声，翛然起岑蔚。
金沙道中二首 其二
龚璛（元代）

呼酒得鱼鱼满罛，削来甘藕脆如无。行人若过南兴郡，白浪休摇长荡湖。
道傍小松
杨万里（宋代）

小松如小儿，能坐未能立。
乱发覆地皮，劲气排雪汁。
谁将救暍手，种此青戢戢。
秋阳暴行人，清荫何时及。
题能仁照庵绍亨所建
胡寅（宋代）

福州多僧天下闻，缁衣在处如云屯。
何人能了上大事，斋鱼粥云徒纷纷。
云中复表第二月，何异污渠鉴毛发。
不独诗人水镜昏，定知佛祖龛灯灭。
道人朅来南山下，盖头随分茅一把。
菩萨果地已孤高，石廪峰前潇洒。
草庵初就来乞名，试往寻之水竹清。
莫讶此庵安四壁，大千沙界总分明。
观君所至金碧焕，公才利用如澄观。
邻僧无赖苦侵疆，何似古人不畔。
从他三毒痴贪嗔，我自无无一点尘。
携庵南北东南住，万象光中独露身。
书怀
赵蕃（宋代）

春风吹雨又吹晴，柳树能青桃树明。
细履野蹊初见蝶，却行幽径未闻莺。
布衾虽破犹堪典，菜甲纵稀亦可羹。
政拟远同嵇叔夜，一尊浊酒话平生。
宿溪馆
赵汝燧（宋代）

投宿溪头馆，途长主仆饥。湿薪难便著，恶米更须筛。

风细帆来稳，山高月上迟。客怀正悽恻，渔笛蓼洲吹。
山中一绝
卢纶（唐代）

饥食松花渴饮泉，偶从山后到山前。

阳坡软草厚如织，因与鹿麛相伴眠。
句 其四
杨亿（宋代）

前瞰琵琶洲，后枕思禅寺。
观灯口号
姜夔（宋代）

修内司人偏戏鼓，辇官营里独烧灯。
春风到处皆君赐，金柳丝丝满凤城。
题甘露寺
杨夔（唐代）

高殿拂云霓，登临想虎溪。风匀帆影众，烟乱鸟行迷。

北倚波涛阔，南窥井邑低。满城尘漠漠，隔岸草萋萋。

虚阁延秋磬，澄江响暮鼙。客心还惜去，新月挂楼西。
嵩山
黄庶（宋代）

峨峨镇中夏，峻极万寻隮。
突兀磨天顶，窈窕入地脐。
中林兴夏磨，半壑卧秋霓。
泉恐连清汉，峰疑拥碧圭。
云高四夷见，雨到八方齐。
渤澥看如带，青冥上是梯。
醉堪扪日月，吟可摘娄奎。
翠盖何时动，金为玉检泥。
闻五月八日宸翰口号十首
刘克庄（宋代）

有文殊佛来禅室，无复将军顾草庐。
肉眼错看病居士，玉音犹记老尚书。
哭垣侄 其二
李贻德（清代）

舟来迎尔妇，讵料肉先寒。生死登时隔，夫妻执手难。

承祧才一月，归路又孤棺。吾道南行处，鹃声泣夜阑。
送吉中孚校书归楚州旧山（中孚自仙官入仕）
卢纶（唐代）

青袍芸阁郎，谈笑挹侯王。旧箓藏云穴，新诗满帝乡。

名高闲不得，到处人争识。谁知冰雪颜，已杂风尘色。

此去复如何，东皋岐路多。藉芳临紫陌，回首忆沧波。

年来倦萧索，但说淮南乐。并楫湖上游，连樯月中泊。

沿溜入阊门，千灯夜市喧。喜逢邻舍伴，遥语问乡园。

下淮风自急，树杪分郊邑。送客随岸行，离人出帆立。

渔村绕水田，澹澹隔晴烟。欲就林中醉，先期石上眠。

林昏天未曙，但向云边去。暗入无路山，心知有花处。

登高日转明，下望见春城。洞里草空长，冢边人自耕。

寥寥行异境，过尽千峰影。露色凝古坛，泉声落寒井。

仙成不可期，多别自堪悲。为问桃源客，何人见乱时。
奉酬吴洪二公三和之什
刘克庄（宋代）

千层坠为一毫差，还了鱼须脱革华。
数尺了无怀内锦，三斤空有话头麻。
早曾谒帝吟薰殿，晚欲逃儒入墨家。
自笑老人心尚骏，故吾不换换新花。
怀庆道中
谢维藩（清代）

王屋风烟卷客旌，覃怀古道接漳衡。雨余万木绿成海，战后新苔红上城。

四国金汤推健垒，连村刀剑误春耕。眼前击楫波如砥，南下河流慨不平。
拟唐人四时宫词二十首次官汝清韵 其十六 冬词
江源（明代）

冬至阳生暖尚迟，且烧沉火熨罗帷。欲题团扇慵呵笔，袖手沉吟谁得知。
腊月二十四夕偶成 其一
金幼孜（明代）

岁事只如此，匆匆又小年。兰灯看独照，柏酒已先传。

月隐金台雪，香霏禁树烟。故园今万里，南北寸心悬。
再来江下示成父
赵蕃（宋代）

七郎堂下渡船开，岂料今晨又再来。
吴水越山看未足，未妨兄弟与衔杯。
拱州道中二首 其二
刘一止（宋代）

柳条明媚欲变色，便想春思浩无涯。行人手挽不忍断，云此生意方萌芽。
舟中偶书
李处权（宋代）

两山相对似香山，滩响浑如八节滩。
安得高风从此去，载醪犹是菊花残。
赠水部张诚之采木南楚有功擢山东宪副
顾璘（明代）

圣王御六合，孝敬百礼崇。祠坛及寝殿，如天开法宫。

大木出南楚，肃诏腾雷风。层厓伐梓楠，斧声震高穹。

万牛痏肩领，巨筏亘长虹。山灵献材异，波侯开道通。

贤哉张使君，来秉玉节雄。岂不念王事，而哀切民穷。

献谋广财用，厚直来商工。优优播慈令，蹇蹇竭匪躬。

譬如求才俊，杰者必登庸。梁栋入内苑，巀嶪起天中。

巍然睹巨丽，伟绩归司空。落成大庆赉，锡命先有功。

曰君冰玉操，风纪责所隆。煌煌獬豸衣，执宪山之东。

授官副雅望，万口称嘉同。青云快翔翥，展翼随鹓鸿。

台斗岂足践，令誉歌永终。
送友人罢举授南陵令
秦韬玉（唐代）

共言愁是酌离杯，况值弦歌枉大才。献赋未为龙化去，

除书犹喜凤衔来。花明驿路燕脂暖，山入江亭罨画开。

莫把新诗题别处，谢家临水有池台。
杂题 其五
韩淲（宋代）

人之二帝三王道，加之孔孟杂佛老。存心养性以事天，五伯秦汉诚草草。
题龙津亭
方武子（宋代）

龙津亭下水漫漫，坐久疑神杳霭间。
说道浙江人不信，向南全似越州山。
欲自邯郸趋府复从中山行觉风异常马上作
晁说之（宋代）

山行岂不恶，清音兴自长。
风从嶻嶪来，不比人间凉。
浮凉夸湛露，屈子自悲伤。
披襟青苹末，玉也媚君王。
驩见西王母，笑酌白玉浆。
当今第几人，此乐可共当。
车马邯郸道，侧身一相望。
为谢南亭女，世方贱铅黄。
来鹤小憩
彭慰高（清代）

看山不陟山，适兴随所止。投筇叩兰若，曲径平于砥。

老僧引我行，幽鸟惊人起。湿翠滴松下，飞泉喧竹里。

瓯凝薇露香，檐覆藤花紫。枯坐学禅定，澄心观物理。

夕梵一声钟，归路渺烟水。
同赋虎帧
孔武仲（宋代）

何事斑然虎，来依静者堂。
英姿犹讋物，画手必殊常。
快笔挥如雨，新缣洗似霜。
浅山迎暮黯，业苇得秋黄。
炳焕霞纹缛，晶荧镜目光。
前趋疑搏取，却顾尚摧藏。
仙子休骑去，将军莫射伤。
相随千里客，更欲卷还乡。
城西阻雨寄纯父太守
郭祥正（宋代）

三春复作历阳游，倾听高谈洗我忧。已出重城望宾榻，暗天风雨泊孤舟。
次韵子云归兴
韩元吉（宋代）

湖海周游未卜居，好山时一梦衡庐。
苦无事业堪调鼎，薄有生涯可负锄。
玩世阮公方蜡屐，归田陶令亦巾车。
屋头早晚东西住，愁绝东船夜雨余。
初冬扫东山之麓置数石于乔松巨竹间以眺西山
陆游（宋代）

护霜天气半晴阴，小岭苍寒藓径深。
翠霭欲成孤凤舞，青松先作老龙吟。
渔歌浦口生高兴，骑吹边头负壮心。
儿报东村蚤梅发，杖藜与汝共幽寻。
上陈文惠
杨朴（宋代）

昨夜西风烂漫秋，今朝东岸独垂钩。
紫袍不识衰衣客，曾对君王十二旒。
登那罗延窟
真可（明代）

菩萨僧常住，归依上翠微。山高疑日近，海阔觉天低。

岛屿屏中国，波涛限外夷。重来防失路，拂石一留题。
读史六首 其四
陆文圭（元代）

广陵琴与山阳笛，哀怨千年尚未平。正始诸贤零落尽，山王去作晋公卿。
次韵洵阳金主簿子厚见怀二首 其二
殷奎（明代）

悠悠末俗竞趋尘，落落清才自绝人。漫与弟兄为禄隐，不将簿尉绊吟身。

帽檐山郭冲风侧，艇子关河载雪新。惭愧同门相见晚，一番倾盖便相亲。
万玉山房为司武选赋
欧大任（明代）

十里筼筜谷，幽居称考槃。郢都连负郭，沱水引飞湍。

绿雪双溪净，苍云一径寒。餐曾分沆瀣，句已满琅玕。

隐迹罗含远，禅心大士安。雅歌裁凤管，学钓选鱼竿。

强起瑶为节，长怀箨可冠。东山回首处，词客在金銮。
题陆氏子终身之思卷 其二
程敏政（明代）

抚卷令人重陆郎，思亲情共海波长。知君不是徒思者，手葺芸编几架香。
前岁过真阳初识子钦今道出曲江不忍遽分手偶
林光朝（宋代）

秋崖一夕卷炎蒸，那更挥斤为斲冰。
碧落旧寻烧药灶，白芒长对读书灯。
相期大庾何多日，似出浮屠向上层。
纵有分张吾未老，定从台阁看飞腾。
腊尽日又雪洪复作五白诗再和 其一
王十朋（宋代）

天地俱同数，嘉平欲尽时。柳飘彭泽絮，松压大夫枝。

越绝山飞泄，文登石产芝。滥骑为郡马，深愿谷相宜。
南岩寺
李梦阳（明代）

岩高屯屋巨，谷邃至迹罕。仰之讶天缺，登顿徒云满。

木零鹘巢露，松冷猿啸缓。一滴聆不厌，五级袅可践。
咏扇四首 其三 团扇
荣汝楫（清代）

谁人巧取天边样，赠我团圞月一规。数队蝶衣春煖后，几家萤院夜凉时。

吴趋暮雨词翁画，溪苑秋风妃子诗。可惜新奇争炫目，纷纷半付市儿持。
泉州紫极宫寿星殿古桧诸葛机宜同赋
戴复古（宋代）

浪说陈朝八桧碑，何如此桧古而奇。
灵根据地高千尺，黛色浮空阅四时。
入欲栋梁劳想像，树存陵谷有迁移。
寿星赐汝长生诀，化作苍龙守殿墀。
句 其五
刘敞（宋代）

强挽春风留一醉，露香还可析朝酲。
赠灵岩元长老
梁彦深（宋代）

高僧升座息尘埃，万虑都忘智眼开。今日□□□□□，□知宿世有缘来。
叶已畦招集二弃草堂用昌黎醉赠张秘书韵
毛正学（清代）

叶生我密戚，才名宿有闻。为儒号漫士，作吏称神君。

十年卧丘壑，雅意在斯文。结庐横山畔，屋角饶烟云。

芙蓉围清池，篱菊初舒芬。我来草堂上，邂逅沮溺群。

促坐共传杯，丝竹鸣宵分。高踪媲猿鹤，正尔成一军。

四筵歌既醉，起视各半醺。斜月在木末，清影微氤氲。

聚会此时节，诸贤意何云。窃叹风雅途，俗学方纠纷。

但知逐淫哇，不解谢膻荤。相将飏华袿，无复曳缟裙。

笔端出细响，有若蝇与蚊。忍令芸薤臭，竟等兰茝薰。

用是怀百忧，徘徊升大坟。诗教苦荒落，久矣待勤耘。

谁者起任之，艺林当铭勋。吾党尚努力，乘兹日未曛。
寄江东弟兄二首 其一
刘敞（宋代）

分手如昨日，清秋独异乡。长年悲落木，短发怯初凉。

归燕自有适，幽兰谁为芳。裁书寄鸿雁，相与访沧浪。
乌江道中
区灿（明代）

马上逢秋快一登，浪游争似向来能。菊花风气惭元亮，莼菜天时想季鹰。

岁序忽经群雁杳，乡关何处白云层。幽怀种种凭谁说，古寺山房见野僧。
禁火
薛逢（唐代）

日日冒烟尘，忽忽禁火辰。塞榆关水湿，边草贼回春。

岁月伤风迈，疮痍念苦辛。沙中看白骨，肠断故乡人。
西斋秋感二十首
方回（元代）

听雨胜观雨，观雨须高楼。
细雨或终日，高楼令人愁。
不如空斋夜，听雨诗思幽。
万叶鸣飕飕。雨止檐声绝，
忽续一滴秋。此时佳句来，
自得不待求。暮年识此味，
□庐真宜休。何如大醉眠，
感遇十二首·其一
张九龄（唐代）

兰叶春葳蕤，桂华秋皎洁。
欣欣此生意，自尔为佳节。
谁知林栖者，闻风坐相悦。
草木有本心，何求美人折！
诗
司马彪（魏晋）

百草应节生，含气有深浅。秋蓬独何辜，飘遥随风转。

长飙一飞薄，吹我之四远。搔首望故株，邈然无由返。
史院席上奉和吴相公原韵
王拱辰（宋代）

累圣千春统，编年四纪余。
官归柱史笔，经约鲁麟书。
班马才长矣，仁英道伟歟。
恩招宴东观，酾酒荷盈车。
晚行三桥
徐瑞（宋代）

晚凉信步十三湾，疏柳高荷欲半残。时有小舟桥下过，无言独倚石阑干。
归自胥门会子与自滇南入贺有赠
王世贞（明代）

初闻单舫驻官河，喜极翻惊泪眼沱。名士风流垂欲尽，故人星聚拟如何。

萧然短鬓争秋白，少选衰颜入夜酡。六诏天留双剑合，五湖人借片帆过。

袅蹄绣错铁如意，琥珀光淩金叵罗。出箧寸心同解脱，拜嘉双眼为摩挲。

吾安雁序联耕耒，尔道龙标有荷戈。汉典可仍金马祀，夷荒曾嗣白狼歌。

宠王恩数新当减，司隶威仪旧不它。太华也应莲掌色，昆明亦否石鲸波。

先朝玉帛嵩呼盛，今代衣冠禹贡多。三事旧游如见及，第言樗朽合烟萝。
题张运使梦景图
王寂（南北朝）

点鞭长算收馀暇，忙里偷閒真倒蔗。北窗鼻息落庭花，一榻清风不论价。

平生雅志一丘壑，小梦江山犹命驾。云低平野暗溪树，雨淋层峰补天罅。

老农市酒唤归渡，渔伯舣舟枫树下。开囊检得春草句，挥洒短轴争脍炙。

夜凉吹笛当抗衡，槐火石泉足更霸。披图撩我倦游兴，念念莼鲈乞长假。

与君田里马牛风，蜡屐篮舆趁莲社。画工岂识梦中诗，他日须烦息轩画。
简王道父
陈傅良（宋代）

瞻彼万仞岩，亭亭上烟霞。
其下寒渊水，清不容鱼虾。
闵予生好修，而居东海涯。
顾见泥中藏，日食百万家。
浮名太累人，未语众已哗。
为海不为渊，何道以自瑕。
和圣俞十二韵
刘敞（宋代）

处世诚碌碌，白发生满头。所以不自惭，数从长不游。

醉翁名世不，事业晞孔周。独立千岁外，邈然已难俦。

韩范青云姿，奋飞起西州。徘徊霄汉间，下视轻蜩鸠。

诗老最前辈，名声三十秋。篇章被海表，岂独鲁与邹。

今我亲见之，执鞭乃所求。何况登其堂，举觞预献酬。

清谈破群疑，嘲笑宽百忧。以此捐岁月，吾生同悠悠。
梦中语
曾崇范妻（唐代）

田头有鹿迹，由尾著日炙。
送左禹赴江夏尉
贺铸（宋代）

汎汎青翰舟，亭亭黄鹤楼。江山信清洒，人物想风流。

美酒遣归思，新诗题旧游。有鱼知不食，端作置书邮。
观鉴大师遗物四首 其三 腰石
李之世（明代）

腰石来助舂，石顽舂不息。欲知米熟否，还问点头石。
多丽（念念）
詹玉（宋代）

晚云归，小楼又作阴凉。霎儿间，恨桐招雨，西风叶叶商量。醒时心、又还南浦，愁边句、多在斜阳。菱宛笼青，莲瓶拖艳，旋倾花水咽茶香。怨蛩有、许多言语，说动软心肠。夜沈沈，几条凉月，界破晴窗。

共绣帘吹絮未久。却孤剑水云乡。自家书、未能成字，邻家笛、且莫吹商。好梦偏慳，闲情未了，隔墙又唱秋娘。帕绡依、旧时香折，戏封做书囊。鸳鸯字，见时千万，绣一双双。
读乐天集戏作五绝
苏辙（宋代）

乐天得法老凝师，後院犹存杨柳枝。
春尽絮飞余一念，我今无累日无思。
丙子重阳触事有赋得绝句七首 其五
程公许（宋代）

薄宦羁縻兔落罝，西阡不到一年赊。销魂霜露增悽怆，陟屺瞻思晚日斜。
西江月 其二 用贺方回韵
史浩（宋代）

涌金斜转青云路。溯衮衮、红尘去。春色勾牵知几度。

月帘风幌，有人应在，唾线馀香处。

年来不梦巫山暮。但苦忆、江南断肠句。一笑匆匆何尔许。

客情无奈，夜阑归去，簌簌花空雨。
林和叔山园九咏·鸥渚
姜特立（宋代）

归来林下久忘机，表里虚明更不疑。
俯仰自知无愧作，此心何止白鸥知。
哨遍·春词
苏轼（宋代）

睡起画堂，银蒜押帘，珠幕云垂地。初雨歇，洗出碧罗天，正溶溶养花天气。一霎暖风回芳草，荣光浮动，掩皱银塘水。方杏靥匀酥，花须吐绣，园林排比红翠。见乳燕捎蝶过繁枝。忽一线炉香逐游丝。昼永人间，独立斜阳，晚来情味。
便乘兴携将佳丽。深入芳菲里。拨胡琴语，轻拢慢捻总伶俐。看紧约罗裙，急趋檀板，霓裳入破惊鸿起。颦月临眉，醉霞横脸，歌声悠扬云际。任满头红雨落花飞。渐鳷鹊楼西玉蟾低。尚徘徊、未尽欢意。君看今古悠悠，浮幻人间世。这些百岁，光阴几日，三万六千而已。醉乡路稳不妨行，但人生、要适情耳。
赠克修别驾迁梧州守来别白沙赠之 其一
陈献章（明代）

甲兵满一船，江门来访别。赠君欲何言，笑把梅花折。
春昼
章志宗（明代）

刺桐花开春昼长，粉蝶双飞过短墙。万汇喧嚣谁张主，布谷催短春正忙。

黄鹂啼散暮天碧，白鸟点破春山苍。三春可景好人意，安得长绳系太阳。

大哉化工陶万物，蠢动臭腐皆生光。人生有如石中火，随生随灭何遑遑。

细推物理探元化，日向东风吹几场。
松石峰
彭次云（宋代）

同登云级上危巅，松石嵚崟挂晚烟。好是回头遥望处，海波如带石如拳。
赠韩孟郁
李孙宸（明代）

堂开背郭旧论文，坛坫谁人不让君。造物有灵供彩笔，声名何意借青云。

山中宦带烟霞色，南海归寻鸥鹭群。相过未须言兴尽，剡溪春雪正纷纷。
致仕後即事
陆游（宋代）

白发三朝执戟郎，赐骸偶值岁丰穰。
村东已种千畦麦，舍北新添百本桑。
风入松 行春桥望月
文徵明（明代）

夜凉斜倚赤阑桥，天远碧烟消。酒醒忽见花间影，轻云散、月在酒梢。

野火青山隐隐，渔歌绿水迢迢。

当年曾此醉清宵，共棹木兰桡。白头重蹋行春路，同游伴、半已难招。

夜静单衫露冷，玉人何处吹箫。
上水心先生三首 其一
释元肇（宋代）

文字滔滔江汉东，早从伊洛定宗风。中兴之后数人物，北斗以宗唯此公。

闻道治平犹草奏，向来持论不和戎。匪伊再入脩门去，只有孤忠与昔同。
点绛唇 新柳
李昌祺（明代）

东面风来，旋吹轻绿回梢上。眼儿才放。便做娇模样。

到得成阴，早又花飘荡。隋堤望。和烟摇飏。人去愁相向。
报政还出庐山下见莳秧者
关捷先（明代）

仙源万井绿云稠，风日清和东作优。石垄犁烟骄小犊，春林呼雨乱啼鸠。

牧人已兆维鱼梦，太史将书大有秋。自笑心劳甘政拙，不耕吾已负先畴。
走笔和张功父玉照堂十绝句 其九
杨万里（宋代）

玉照堂中瀹早茶，下临溪水织纹纱。十诗小试春风手，催发溪梅两岸花。
雪
李洞（唐代）

迢迢来极塞，连阙谓风吹。禅客呵金锡，征人擘冻旗。

细填虫穴满，重压鹤巢欹。有影晴飘野，无声夜落池。

正繁秦甸暖，渐厚楚宫饥。冻挹分泉涩，光凝二阁痴。

踏遗兰署迹，听起石门思。用表丰年瑞，无令扫玉墀。
宿弁山积善寺同周虚生作
徐波（明代）

云峰终不近，石路寺门前。霜蔓悬瓜重，风庭聚叶圆。

残镫连曙鸟，众响入鸣泉。爱此清虚夜，与君得晏眠。
答梅圣俞见赠
苏舜钦（宋代）

自嗟处身拙，与世尝龃龉。至于作文章，实亦少精趣。

低摧朝市间，所向触谤怒。夫子兴众殊，琢饰贶佳句。

将然纸上动，读毕恐飞去。自觉异平居，恍忽忘世故。

迥如出泥涂，熏涤失臭污。衣之青霞裾，饮以紫蕊露。

輶轩驾飞黄，蹀躞上夷路。古贵知者稀，流俗岂足顾。

雅意虽可珍，三复未敢报。退惭百不堪，尚恐君悔误。
裴子再寄诗酬之
王洋（宋代）

裴郎四海一轻舠，身寄浮家小动摇。
蝴蝶不来闲处舞，知随春梦到云霄。
偈颂十二首
释道璨（宋代）

夺得胡儿马便休，何须抵死觅封侯。
草鞋直挂龙床角，争似山间煨芋头。
寒食日早出
罗隐（唐代）

青门欲曙天，车马已喧阗。禁柳疏风雨，墙花拆露鲜。

向谁誇丽景，只是叹流年。不得高飞便，回头望纸鸢。
姜都统才第五十
文天祥（宋代）

屹然强寇敌，古人重守边。
惜哉功名忏，死亦垂千年。
挽硕堂老人十章历序平生相遇之缘 其四
成鹫（清代）

海内归来礼国恩，祖庭收拾领儿孙。龙山山色今犹昨，祗树秋高不忍论。
答问诗十二篇寄呈满子权其七水车问龙
王令（宋代）

来何必召云，去何必飞天。
我名不为龙，何能雨尔田。
孙贲书记以齐安旧文为示感而成咏
韩琦（宋代）

余兄天圣中，尚抑齐安守。余遭所生忧，得归侍左右。

孤茕获苟存，朝夕赖诲诱。兄材无不宜，吏治孰可偶。

公庭常寂然，所乐在文酒。临江三四楼，次第压城首。

山光拂轩槛，波影撼窗牖。原鸰款集间，万景皆吾有。

兄诗豪且奇，气燄摩星斗。优游预赓和，惟自愧荒丑。

于今四十年，日月甚奔走。当时相聚者，十已丧八九。

尝为春亭记，乌敢示不朽。孙君里中来，云亭废已久。

徒有旧文在，况足失其手。兄后见曾孙，弟老成衰叟。

一身虽宠荣，百虑锁纷纠。何如昔日欢，抆泣念爱友。
挽王元之相公二首 其二
毕仲游（宋代）

道与风云会，思留雨露滋。小心黄阁老，大手白麻词。

家有衣冠盛，朝无故旧私。不须三寸舌，终号帝王师。
水调歌头（招八窗叔托疾再和）
李曾伯（宋代）

一番蓼花雨，几阵桂枝风。杖藜多暇，准拟同醉小山重。底事阮郎清致，苦托休文瘦损，咫尺阻西东。秋色浩如许，岂可欠诗翁。

门前事，都莫问，付杯中。纷纷蛮触等耳，富贵大槐宫。何惜振衣而起，相与凭栏一笑，抵掌共谈空。佳客傥不至，推枕卧云松。
和陈子公井斋韵
蔡沈（宋代）

生来井井义谁穷，阳自初来位五中。
若信此间方寸地，能安而虑即成功。
别无念
袁宏道（明代）

五年一会面，一别不惨然。只消三回别，便是十五年。

念我志参学，黄杨木子禅。百遍听师语，终不破纠缠。

辟彼生肓人，生不识紫朱。告以朱何似，转告转模糊。

别师既不忍，留师复苦难。十月江风多，留毛盖脑寒。
次韵婺州萧教授见寄
林季仲（宋代）

不到双溪久，浑疑一梦间。
把君诗在手，见我别来山。
薄宦故不恶，危涂难自閒。
翩翩出林翼，飞倦合知还。
出山相赞
释子益（宋代）

捏双拳，衣露肘。谓悟明星，有甚分晓。本为修行利济人，谁知变作不唧𠺕。
法云佛国禅师白如来真赞
米芾（宋代）

频瞻玉座，再奠金田。一般獦獠，敬备人天。不落此相，莫下名言。
有感 其一
张鸿基（清代）

血洗舟山浪作堆，羽书又报海南来。英雄效死偏无所，上相筹边别有才。

竟尔和戎曾地割，是谁揖盗又闻开。从今敢笑陈涛败，房琯犹曾战一回。
日珥录（五首）
王醇（明代）

牛毛寨头屯虏营，朝鲜请援诣汉京。
已丧义军荒碛里，难保鸭绿一泓水。
危今因我危，死昔因我死。
将赫斯怒安远邦，当为犄角守镇江。
君不见金台什前车覆，事到噬脐将安咎。
苏李泣别图
郑思肖（宋代）

同为武帝一时人，忠逆分违感慨深。早信子卿归汉去，泪痕滴滴滴黄金。
避寇鼓山 其二
卓梦采（清代）

遁迹鼓山里，倒颠历险巇。径深岩作牖，洞曲石为楣。

钻穴眠蛇蝎，愁宵伴鹿麋。干戈入梦息，醒醉寸心知。

掬水常携月，闻声最恶鸱。采薇非我志，聊以乐清饥。
馆娃宫怀古
皮日休（唐代）

艳骨已成兰麝土，宫墙依旧压层崖。
弩台雨坏逢金镞，香径泥销露玉钗。
砚沼只留溪鸟浴，屟廊空信野花埋。
姑苏麋鹿真闲事，须为当时一怆怀。
和杨孟载对花五咏 其四 买花
张端（元代）

万井夜雨歇，一枕春日红。开帘买花看，恰与去年同。

花枝固须好，人生自飘蓬。未信卖珠儿，不作白发翁。
送崔处士先适越
刘长卿（唐代）

山阴好云物，此去又春风。越鸟闻花里，曹娥想镜中。

小江潮易满，万井水皆通。徒羡扁舟客，微官事不同。
朱买臣
徐钧（宋代）

长歌负担久栖栖，一旦高车守会稽。
衣锦还乡成底事，只将富遗耀前妻。
诗四首
宋高宗（宋代）

入门无平田，石田穿细岭。
阴风生涧壑，古木翳浑井。
湛卢谁复见，秋水光耿耿。
铁花秀岩壁，杀气禁蛙黾。
幽幽生公堂，左右立顽矿。
当年或未信，异类服精猛。
胡为百岁后，仙鬼互驰骋。
窈然留清诗，读者为悲哽。
东轩有佳致，云水丽千顷。
熙熙览生物，春意颇凄冷。
我来属无事，暖日相与永。
喜鹊翻初旦，愁鸢蹲落景。
坐见渔樵还，新月溪上影。
悟彼良自咍，归田行可请。
常祀五享三首 其一 迎神用《兴安》。九变。
郊庙朝会歌辞（宋代）

奕奕清庙，昭穆定位。霜露增感，粢盛洁祭。神灵来格，福祉攸暨。

追孝奉先，本支百世。
和人春暮书事寄崔秀才
韦庄（唐代）

半掩朱门白日长，晚风轻堕落梅妆。不知芳草情何限，

只怪游人思易伤。才见早春莺出谷，已惊新夏燕巢梁。

相逢只赖如渑酒，一曲狂歌入醉乡。
怀武陵王广文
赵汝鐩（宋代）

念子经年别，书尝寄驿筒。
每思谈笑隔，或假梦魂通。
师范新芹泮，骚情转蕙风。
拿舟访秦洞，桃雨一川红。
过采石怀李白十首·其十
宗臣（明代）

西望匡庐接九华，当年醉色傲烟霞。
可怜一片寒江月，犹有千峰护落花。
夜梦亡兄书寄柩前用代酹酒
季振宜（清代）

旷野兽铮铮，高山石㠥㠥。金风吹淅淅，白水吹瀰瀰。

河广激长吹，吹急岸崩圮。见兄隔彼岸，欲就乏舟舣。

遂有济子者，乱吹舟若驶。呼兄兄呼弟，相见甚相喜。

携持各一手，分明见十指。颜色非平生，无复旧冠履。

契阔几多年，别离昨日尔。长跪问我兄，胡为瘦至此。

兄云汝不知，我今长已矣。形骸关塞外，日闭黄泉里。

青藤缠木棺，寒冰浸骨髓。邻寺聆钟鼓，隔土藉荆杞。

天远难逾越，地老瞻岵屺。朋友宿草尽，爷娘四千里。

耶喜精神健，娘食无甘旨。三妹又长逝，白发将谁倚。

汝嫂目失光，石英觅燕市。从来敬寡嫂，青鸟化童子。

莫我儿饥寒，我儿方生齿。我闻泪雨下，长跪不能起。

我欲有所启，收泪复长跪。白马真死友，弟曾无钱纸。

辽东古战场，贤愚尸积委。鬼强射虎俦，兄弱雕虫士。

一唱和者稀，笔砚杂弓矢。磷火连破冢，托足兄焉恃。

兄云汝不知，夜台无晓理。偷儿盗青毡，魂凭乌皮几。

沽酒邀修文，冉冉荒烟水。欲行我自行，欲止我自止。

圣人复我官，旅榇归桑梓。所遗七八口，汝当速经纪。

寄语掌史官，慎勿挂青史。我闻泪下雨，长跪但唯唯。

唯唯更凄凄，得毋我亦死。
宫词
张公庠（宋代）

雪罢严寒殆不禁，紫宸朝退禁门深。
君恩委曲人知否，数盏香醪抵百金。
亲友梁黎辈念予北行日载酒过访 其三
区大相（明代）

世情贱归田，乡里贵出门。自匪旷远士，鲜不异寒温。

隆谊期止足，敦交在丘园。结念早旋归，窃恐负此言。
拾得收菜滓赞
释大观（宋代）

一机不副，截断千差。
瓶泻妙答，缀齿粘牙。
何如在国清寺进而，偷佛饭食菜滓。
夏日偶至山姜村因过渔唱轩寻造蒙斋侍郎墓次感旧述事 其一
谢重辉（清代）

柳老莺残打麦时，望中院落起人思。萧闲山馆沈蛛网，曲折回廊上兔丝。

抚景不堪长恋恋，感知聊为去迟迟。回头胜迹今成梦，吻喝何因共一卮。
回心院·拂象床
萧观音（宋代）

拂象床，凭梦借高唐。
敲坏半边知妾卧，
恰当天处少辉光。
拂象床，待君王。
锦岩有铁泉庵旧址云端父老劝予卜筑于此
区大相（明代）

铁泉旧精舍，还见铁泉流。问讯锦岩胜，知为云水幽。

居然异村舍，相劝卜林丘。且共区中赏，何劳方外求。
何君表留大舟于浔阳不敢乘即至湘阴寄绝句谢
孔武仲（宋代）

洞庭秋水接天流，万斛楼航不易收。
才力似君方称副，此身只合载渔舟。
荷花
刘筠（宋代）

水国开良宴，霞天湛晚晖。
凌波宓妃至，盪桨莫愁归。
妆浅休啼宓，香清愿袭衣。
即时闻鼓瑟，他日问支机。
绣骑翩翩过，珍禽两两飞。
牢收交甫佩，莫遣此心违。
无题二首
王周（宋代）

冰雪肌肤力不胜，落花飞絮绕风亭。
不知何事秋千下，蹙破愁眉两点青。
梨花如雪已相迷，更被惊乌半夜啼。
帘卷玉楼人寂寂，一钩新月未沈西。
平山堂吊古
张蕴（宋代）

隔江山色画图中，故址荒来与庙通。
画地雄吞淮海水，占星高直斗牛宫。
试评蜀味长泉变，欲唱欧词古柳空。
往事茫茫增感慨，聊凭戍卒指西东。
慈圣光献皇太后挽词二首并进状 其二
曾巩（宋代）

山河德履孚潜显，江汉仁风被迩遐。已辅乾坤成化育，终符日月继光华。

和熹未寤还威柄，明德犹疏抑外家。欲次徽音难仿佛，空馀流恨入哀笳。
随猎至沙河回途
程通（明代）

西猎沙河曲，东归瀚海浔。冒寒真透骨，触景动关心。

云树家山远，风尘旅思深。前邮如有酒，聊复罄囊金。
对食书媿
陆游（宋代）

连年宽水旱，天若相悬车。
麤有芋魁豆，并忘熊掌鱼。
先生饭不足，贤者食无余。
老我知何幸，晨盘厌美蔬。
忆秦娥·山重叠
纳兰性德（清代）

山重叠。悬崖一线天疑裂。天疑裂。断碑题字，古苔横啮。
风声雷动鸣金铁。阴森潭底蛟龙窟。蛟龙窟。兴亡满眼，旧时明月。
入村
方岳（宋代）

山深未必得春迟，处处山樱花压枝。
桃李不言随雨意，亦知终是有晴时。
示僧
释居简（宋代）

近时直指似兰亭，枣木梅花总不真。哮本不逃萧翼眼，诸方亦有姓萧人。
赠乔文衣
魏象枢（清代）

数年惊宦海，无日不高吟。冰雪幽人气，琴书侠士心。

世情添白发，交谊冷黄金。留客坐山月，床头话古今。
至元二年二月八日陈子善范昭甫同游虎丘四首 其二
朱德润（元代）

蔓木丛篁古梵寒，凿开崖窦见波澜。莫邪久化苍龙去，犹作东吴剑气看。
和陈丞彦能韵
王炎（宋代）

东山林壑自盘旋，健步翩翩似壮年。
退不求名如避世，清而寡欲可成仙。
悬知身外浑无事，不羡壶中别有天。
珍重与君频问信，二松遗爱满修川。
潞河寒食
秦松龄（清代）

浮云北望怅何依，寒食馀威未减衣。柳色独随行骑没，桃花仍见钓人归。

青烟禁烛谁家散，紫燕春泥到处飞。自别帝城多岁月，西山朝爽尚晖晖。
春夜温故六言二十首
刘克庄（宋代）

侍中谲取玉带，尚书苦爱貂蝉。
家破谪黎母矣，塚穿无髑髅焉。
灵白湖归憩林氏坟庵僧出能诵予旧诗设茗碗蒲
五迈（宋代）

霜风袭客裘，朝日晒农背。
谁遗役此躯，隐痛在五内。
宿草渐重生，跼蹐处覆载。
扶衰策瘦筇，乞灵问龟蔡。
往来缠信宿，屏息过阛闠。
夙驾三十里，仆夫已告惫。
小庵阚道旁，丈室藏法界。
叩扉僧出迎，面熟不猜怪。
白发久不梳，爬痒得痛快。
荷设茗碗供，仍有蒲食配。
去此已五霜，重来发孤慨。
一饱犹可谋，三斧已逮。
退藏心甚甘，世故肯相贷。
博陵隐君子，堂萱春未艾。
悠悠我之思，此日君当爱。
七月晦
张纲（宋代）

七月忽逢晦，悲秋竟若何。破羌无妙略，中圣有狂歌。

世味羞尝鼎，心源欲静波。由来麋鹿性，幽兴满烟莎。
得奉世寄诗
刘攽（宋代）

江城花柳复残春，每上高楼望所亲。身滞蛮舒谁与语，书来子弟尔成人。

老侵须鬓茎茎白，情在篇章字字新。幸有竹林堪纵傲，罢官真作自由身。
言法华赞
释心月（宋代）

褰裳登九重，走笔书十三。
两头俱不住，临去又图南。
午睡起
杨万里（宋代）

过雨余秋暑，移床拣午凉。
小风吹醉面，凛气忽如霜。
日脚何曾动，桐阴有底忙。
倦来聊作睡，睡起更苍茫。
和柳子玉官舍十首·蜜蜂
黄庶（宋代）

秋成想见香租入，菊露枫胶密几脾。
日日山僮扫红叶，蜂衙知是主人归。
训儿童八首·曾子
陈淳（宋代）

敬谨曾参氏，临深履薄如。
平生传圣训，要具孝经书。
依韵和景彝观刑部厅燕侍郎画山水二首
王珪（宋代）

昔人曾此怜幽壁，醇墨今留隐约间。
犹带惊波下沧海，常迎爽气入朝山。
苔文半染风霜古，鸟影时过岁月间。
谁更潇湘移雨竹，满轩疏洒翠成斑。
寿运使
芹庵（宋代）

玉节煌煌拥使星，泉流地上富全闽。
光华动业知何自，咸咏崧高降甫申。
袁从道山庐三首
葛绍体（宋代）

日月久栖迟，姓名谁得知。
头戴世儒冠，身著山人衣。
峻颔带薄髭，瘦骨撑疎眉。
青编口能诵，白饭手自炊。
苦茗一两碗，濁醪三两卮。
琴弹多旧曲，窗题少新诗。
别去动经年，坐来愁语离。
幽斋早葺罢，借榻重归时。
天净沙　塞上　八首 其八
屈大均（明代）

居庸一口容人。开门谁揖黄巾。虎豹何曾苦辛。黑松林里，无劳间道通秦。
次韵钱穆父王仲至同赏田曹梅花
苏轼（宋代）

寒厅不知春，独立耿玉雪。
闭门愁永夜，置酒及明发。
忽惊庭户晓，未受烟雨没。
浮光风宛转，照影水方折。
鬓霜未易扫，眉斧真自伐。
惟当此花前，醉卧黄昏月。
先兄叔逢种花池秋初开一朵二侄感悼成韵作柏
程公许（宋代）

怀昔三昆皆青春，挥毫翻水惊鬼神。
我方丱角瞠后尘，有如奔鬼鹿牲牲。
高堂寿朋鬓亸银，时节歌押彩服新，
二十年间存几人。叔氏终老一葛巾，
盆池折花秋中旬。共房感我双瓜辛无穷生意根陈陈。
寸卉虽微均我身，壅培涵浸宜及辰。
一气之运屈必伸，子如不信有苍旻。
崆峒山图为横溪翁赋二首 其一
刘祖谦（金朝）

好奇仍有客相㩦，绝顶披云快一跻。三十六峰青似染，五年拄笏羡横溪。
沁园春·笑此山人
周权（元代）

笑此山人，抛却白云，又来玉京。忆太华黄河，曾观钜丽，轻衫短帽，只恁飘零。鸥鹭洲边，杉萝溪上，尽可渔樵混姓名。瓶无粟，有西山芝熟，南涧芹生。底须役役劳形。但方寸宽闲百念轻。况末路逢人，眼应多白，东风吹我，鬓已难青。酒浪翻杯，剑霜闪袖，磊块频浇未肯平。何妨去，借相牛经读，料理归耕。
沈坦之将归溧阳值雨留吾庐久之三首 其二
王安石（宋代）

檐雨乱淋幔，风悲兰杜秋。相看更促膝，人老自多愁。
次韵光庭省中书事
苏辙（宋代）

放浪江湖久惰慵，安排谁置従官中。
粗疏空与延和对，开纳初还正观风。
二鄙兵消真帝力，四方雨足自天功。
时将一勺倾沧海，漫使人知达四聪。
武三思挽歌
李峤（唐代）

玉匣金为缕，银钩石作铭。短歌伤薤曲，长暮泣松扃。

事往昏朝雾，人亡折夜星。忠贤良可惜，图画入丹青。
灞上轻薄行
井在（清代）

风急长安道，日暮长安行。纷纷灞浐尘，向人衣上生。

促轮乱马蹄，鞭影控悬旌。岂无素相识，有盖莫我倾。

相逢游侠儿，足捷身致荣。去去不相顾，谁怜羁旅情。
三日寻李九庄
常建（唐代）

雨歇阳林东渡头，永和三日荡轻舟。
故人家在桃花岸，直到门前溪水流。
次韵四绝·末莉花
楼钥（宋代）

江南创见喜孤芳，见说闽花遍海乡。
安得一居香盛处，帐中巧作宝毬妆。
题阅世轩
释德洪（宋代）

江水似人世，倚栏归思多。无穷流岁月，可畏易风波。

□与老僧看，不妨闲客过。为君聊借榻，清梦到无何。
颂古十六首
释明辩（宋代）

两女合为一媳妇，古寺基前幢子竖。
彷佛上有陀罗尼，多少行人尽惊怖。
秋怀
陆游（宋代）

独立离人境，幽居察物情。
蚁知军阵法，虫作纬车声。
身老惟贪睡，儿痴亦惰耕。
腾腾复兀兀，何以报时平？
盆池
陆游（宋代）

人生何处不儿嬉，一世元知孰是非。
汲井埋盆凿苔破，敲针作钓得鱼归。
萧萧菰叶风声细，嫋嫋苹花雨点稀。
并舍老翁能喜事，为添拳石象苔矶。
五更
仇远（元代）

雁鸣鹤亦鸣，不待鸡戒旦。
平生善利心，一鸣思过半。
辞白宾客归后寄
姚合（唐代）

千骑红旗不可攀，水头独立暮方还。

家人怪我浑如病，尊酒休倾笔砚间。
荆门送兴禅师
齐己（唐代）

洒落南宗子，游方迹似云。青山寻处处，赤叶路纷纷。

虎共松岩宿，猿和石溜闻。何峰一回首，忆我在人群。
明妃
屈复（清代）

阴山一去紫台空，环佩何劳怨朔风。汉帝六宫春草碧，只今谁在画图中。
嘉禾百咏 其二十九 由拳废县
张尧同（宋代）

故城人不见，击剑泪空沾。一绝悲声远，今犹说孝廉。
灰堆相传始皇焚书处 其二
祁寯藻（清代）

周道昔云坠，群言多异同。不经秦火劫，谁识汉儒功。

口授篇章外，心传训诂中。峄碑焚已久，刻画信徒工。
再次交代韵四首
陈造（宋代）

嗣皇仁覆物昭苏，皋自陈谟鲧自吁。
闻道诸公扶国论，须君左袒订邦诬。
方山有求转语之作并用韵二章 其二
杜范（宋代）

四时冬复春，造化一机会。朔风空草木，馀蘖犹病醉。

梅花于其间，居殿复居最。三春在何许，不在粉须外。

我尝玩兹理，若决江河沛。冰壑卧寒松，雪岭立老桧。

见命谓受独，落落一二辈。有此不改节，不与世同嗜。

抱贞开化元，此花而已矣。整刷此精神，寸草亦生气。

嗟嗟迷复者，胶轕随寤寐。萌檗寻斧斤，岂知七日至。

击壤咏天根，巧历不能计。持以印梅花，无语独叹喟。
奉和江冲陶隐居二十韵 其十一
汪炎昶（宋代）

清冷石泉飞，萧瑟松风到。虽未叶宫商，总是冲陶操。
银台退朝
胡宿（宋代）

官事良为少，人生初得閒。长吟聊拥鼻，薄酒且酡颜。

春物行将晏，年芳尚可攀。此心同木雁，材与不材间。
雨中闲叙荅和崇道二首 其二
夏良胜（明代）

交谊论今古，知心见子期。只缘多病癖，深荷寄方奇。

行蚁竹枝上，小车花外移。盘餐聊尔共，重约抱琴时。
时宰生日诗六首 其六
周紫芝（宋代）

太极肇两仪，君臣亦爰分。风后力牧来，于今几何人。

中古称伊周，当代知无伦。公功出其上，未易今昔论。

功固未易论，报亦难具陈。杰阁标盛德，备燕昭庸勋。

丹青绘缣素，奎画形丝纶。凌烟古亦有，兹实所未闻。

何劳不罗拜，金猊祝炉芬。永相天自许，耆寿尊师臣。
和金陵怀古六首 其二 晋
卢龙云（明代）

神州沈陆虏尘昏，指点铜驼未忍言。易马重看兴帝室，化龙谁与复中原。

山河涕泪新亭集，王谢风流旧宅存。杯酒长星能几劝，淮淝鹤唳只荒村。
跋葛子固题苏道士江行图
杨万里（宋代）

江行图上指君山，寄语烟波不用看。
烝水买船归霅水，全家般入画图间。
隐真斋庭多怪石小诗求数株
黄庶（宋代）

曾经禹贡清泉骨，今是莓苔几世孙。
知君突兀满庭下，乞我雨中云数根。
马嵬八景次韵为阎方伯赋 其一 马嵬故垒
程敏政（明代）

槐里西来一故城，乱离曾列几屯营。千家已托英雄庇，百战谁争竖子名。

夕照有情山戍改，东流无限野塘平。关中此日今蕃盛，赢得荒基蔓草生。
读张曲江集
皎然（唐代）

相公乃天盖，人文佐生成。立程正颓靡，绎思何纵横。

春杼弄缃正，阳林敷玉英。飘然飞动姿，邈矣高简情。

后辈惊失步，前修敢争衡。始欣耳目远，再使机虑清。

体正力已全，理精识何妙。昔年歌阳春，徒推郢中调。

今朝听鸾凤，岂独羡门啸。帝命镇雄州，待济寄上流。

才兼荆衡秀，气助潇湘秋。逸荡子山匹，经奇文畅俦。

沈吟未终卷，变态纷难数。曜耳代明珰，袭衣同芳杜。

愔愔闻玉磬，寤寐在灵府。
除夜乐城逢孟浩然
张子容（唐代）

远客襄阳郡，来过海岸家。樽开柏叶酒，灯发九枝花。

妙曲逢卢女，高才得孟嘉。东山行乐意，非是竞繁华。
灵岩寺偃松一首
苏籀（宋代）

直哉十寻干，亭亭无附枝。
纡哉独纵肆，蟠据何离奇。
垂髯郁千霜，蛟臂犀兕皮。
揉刚为谦屈，至高而听卑。
攀玩凡几曲，凛冽英雄姿。
杰桌矧尚同，摆落造物为。
进乎绳纆外，诡异有所施。
激耳奏竽瑟，超世腾龙螭。
横秋老气逸，轶材那绁羁。
高可容冠舆，清甚生泠颸。
先容器万乘，爱身恐无辞。
抑抑卫武公，逮下文王妃。
筇竹与酒壶，挂空憩寂时。
客来秋冬际，狗驷车鸡栖。
有僧扪翠拂，擎跽求此诗。
吴门道中
刘宰（宋代）

三吴豪侠骋轻肥，尽是当年襁褓儿。
鬓发苍苍颜色改，问翁如此复何为。
白子芳瓶梅结实 其二
宋褧（元代）

诗书门第宁馨儿，梦寐音容守穗帷。物外春风几千岁，瓶花常见子累累。
北涧泛舟
孟浩然（唐代）

北涧流恒满，浮舟触处通。
沿洄自有趣，何必五湖中。
答子履
苏舜钦（宋代）

塌翼下层云，飘然江汉濆。苍蝇休聚谤，白鸟已为群。

银鲫晨烹美，松醪夜酌醺。生平同得失，此日又逢君。
示长卿二绝 其一
邹浩（宋代）

慑处炎荒已二年，亲朋书问亦茫然。独君风义能终始，不管烟岚肯着鞭。
浴佛
释悟本（宋代）

今日当年佛降生，当年今日不多争。
若言八十还归灭，有眼分明特地盲。
梅花七律 其十八
张道洽（宋代）

落尽精英宇宙荒，天将清白付幽芳。万花场里春无色，独树桥边月有香。

怪怪奇奇依水石，潇潇洒洒带冰霜。琼肤耐得寒如许，薄薄轻绡剪作裳。
忆岐下旧游
寇准（宋代）

二年岐下假诸侯，事简民安选胜游。
花寺水村时驻马，暮天秋雪独登楼。
静眠铃合闻羌笛，闲酌松醪引越瓯。
别后几回空有恨，叶飞蝉噪动离愁。
催花
史弥宁（宋代）

梅怨霜欺春未知，商量着蕊尚迟疑。
戏将诗句催花看，催得花开转费诗。
再和子育 其四
彭汝砺（宋代）

手拈弓箭膝横刀，著尽君王赐战袍。语及灵州心欲碎，使轺今日敢言劳。
他乡
张耒（宋代）

春寒客古寺，草草过莺花。
小榼供朝酒，温炉煮夜茶。
柏庭鸣晓吹，楼角丽朝霞。
莫叹萍蓬迹，心安即是家。
颂古三首 其二
释文观（宋代）

赵州勘破老婆时，恰似青春三月里。陌上游人争看花，鹧鸪啼处谁相委。
留别博州推官杨丹
张咏（宋代）

郊亭欲别时，霜叶翻空日。男儿志在乘长风，去便离忧惨颜色。

镆铘煌煌对尊酒，醉舞不成空握手。耻唱悠悠易水歌，羞折丝丝关外柳。

我欲为君操峻节、研清词，古来贤圣同驱驰。连城白璧不足道，济时才略为藩篱。

一以答惠贶，再欲酬心知。从今明月夜，应有远相思。
得钱五卿书却寄
卢龙云（明代）

千里龟蒙壮大东，风流佐郡几人同。过曹尚美心如结，颂鲁遥知乐在公。

斗畔双龙违未合，霜前一雁信能通。君从海岱游偏胜，定有新诗慰转蓬。
题画鼠
杨琛（宋代）

满腹费几何，无功胡弗耻。昨日值嘉平，迎猫复尔尔。
偈倾一百六十九首
释智朋（宋代）

造化寒暑，有来有往，
衲僧火炉，有开有闭。
寒暑往来，火炉开闭。
非实非虚，非如非异。
林公励志薰修七日不食走笔问之
王世贞（明代）

东林公，东林公，禅房寂寂苍苔空。七日不受人天供，出门双颊桃花红。

我不愿白牛乳，回汝黄金色。亦不愿一麻复一米，令汝肌肤削如腊。

藜羹豆饭香且圆，树影忽过窗西偏。即呼杂食吾亦可，饱啜松风任意眠。
和徐季功舒蕲道中二十首
王之道（宋代）

草色青青入烧痕，登临何处暗销魂。
应怜野老无拘缚，种竹栽花教子孙。
雀
丘葵（宋代）

雀在在屋上，雀在在屋下。
边啾各有声，食息同晨夜。
所以异者何，仁义非外假。
云胡不自养。乃至为物化。
嗟余虽老倦，亦少知取舍。
凛然保厥衷，贵富直土苴。
偈颂一百零九首 其七十三
释可湘（宋代）

语是谤，默是诳。语默向上一机，佛祖闻而胆丧。曾郎辊三个木毬，德山挥一条白棒。

尽是弄精魂，呈影像。何似脚指筑著，挨门拶著。卷帘见著，堪作衲僧榜样。

一声鹤唳千峰上。
昨见韩丞相言王定国今日玉堂独坐有怀其人
苏轼（宋代）

昼卧玉堂上，微风举轻纨。
铜瓶下碧井，百尺鸣飞澜。
俯仰清梦余，爱此一掬寒。
似予平生友，苦语凉肺肝。
秀眉玉两颊，矫矫如翔鸾。
置之江淮交，清诗洗江湍。
江鳞对白酒，信美非所安。
丞相功业成，还家酒杯宽。
人间有此客，折简呼不难。
相将扣东阁，起舞尽余欢。
过永寿县
李石（宋代）

驱马上危坂，暮鞭摇客愁。
峰峦惊满目，咫尺拟回头。
红树映野店，白云藏县楼。
须知此北下，地底风豳州。
九江北岸遇风雨
白居易（唐代）

黄梅县边黄梅雨，白头浪里白头翁。
九江阔处不见岸，五月尽头多恶风。
人间稳路应无限，何事抛身在此中。
委顺赵君见遗千里小景鸦鹊图有诗将之用韵为
蒲寿宬（宋代）

朝拂扶桑影，暮寻明日枝。
群飞心共远，三匝意犹迟。
相向无声里，应思落笔时。
寸程千里阔，惟可与君知。
邓尉山中
华士芳（清代）

不是探梅日，空山气更清。上方寻古寺，下界听钟声。

野鸟自呼侣，闲花不问名。诸天稍昏黑，回看暮云平。
次韵答运使杨畋舍人
韩琦（宋代）

轺车勤按问，并部此先行。籴重伤农业，年丰报力耕。

几时苏俗困，异日复民兵。公策方经远，提封可坐清。
恩制赐食于丽正殿书院宴赋得林字
张说（唐代）

东壁图书府，西园翰墨林。
诵诗闻国政，讲易见天心。
位窃和羹重，恩叨醉酒深。
缓歌春兴曲，情竭为知音。
蜡梅
洪炎（宋代）

见江楼下蜡梅花，香扑金尊醉落霞。独依东风如梦觉，一枝春色别人家。
饭僧
王建（唐代）

别屋炊香饭，薰辛不入家。温泉调葛面，净手摘藤花。

蒲鲊除青叶，芹齑带紫芽。愿师常伴食，消气有姜茶。
游虎丘
卢宾（宋代）

相期到虎丘，出郭始乘舟。
旷野云山路，平原水国秋。
客心还未喜，木叶已先愁。
那得真僧在，重教石点头。
和落花
韦骧（宋代）

春风几日为催开，却趁春风委翠苔。莫讶花王留不住，本缘真宰傥然来。

暗随蝶梦飘书榻，半逐莺声落吹台。绿叶依依犹可爱，吟肠终日为萦回。
金刚随机无尽颂·无断无灭分第二十七
释印肃（宋代）

当无断灭心，休将闻见寻。
一念无思体，圆通妙智音。
偈一百二十首 其十六
释怀深（宋代）

病瘳鹤骨瘦棱棱，说妙谈玄总不能。赖有同行木上座，是渠强健更惺惺。
巢贞女
曹家达（清代）

泠泠涧底泉，皑皑山上雪。懭悢大暮中，照见心不灭。

懿彼有巢氏，志行慕芳洁。菟丝良有托，苤莒待采撷。

蹇脩不成理，音响中道绝。含荼三十春，留此守宫血。

小草有本性，飘风莫能折。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其七
邓云霄（明代）

一过一回新，纷纷客子身。谁知岳麓下，自有渚眠人。
送大理金少卿赴阙以老成耆德重于典刑为韵兼寄呈刑曹徐侍郎 其八
仲并（宋代）

指日公旋登，政席仍枢庭。坐令贫病士，少慰身飘零。

问讯徐夫子，起处秋安宁。两翁庙堂具，那得长司刑。
竹深处为刘孟功题
王绂（明代）

万竿森立草堂前，门巷迂回小径穿。席展翠阴留客醉，诗题玉节许僧镌。

未秋已觉凉生袂，清夜那知月在天。老我情怀怕萧索，却疑风雨若为眠。
上乘展墓示子侄
陈著（宋代）

吾行荷谢老天公，不放南来送雨风。
筇杖步前皆雅兴，梅花香雨欠诗工。
尘埃辟易青山外，邱垄凄凉落照中。
一片初心分付处，儿孙他日记衰翁。
访仙源洞得道人蒋馨故栖石题
顾璘（明代）

水曲桃花暗，灵岩信有仙。虫书留古洞，鹤驾去何年。

白犬眠金灶，苍龙饮玉泉。愧非嵇叔夜，来此竟空旋。
游下竺御园
释善珍（宋代）

山气晓常雨，晚晴溪见沙。
荒园闲柳色，斜日淡梨花。
访隐行过洞，思亲梦到家。
十年此来往，今度鬓将华。
铁袈裟
张稚圭（宋代）

爱山特地上山来，俗卢醒如醉眼开。
举首但惊云汉近，直疑平步出尘埃。
怀宣城会胜院二首 其二
胡宿（宋代）

城外寻僧远，居常信马蹄。移时取香饭，半日濯灵溪。

白马迎人下，清猿对客啼。亭前有封殖，试为问红梨。
送萧子所之九江谒刘太守楚奇 其六 赋通天岩送曾鲁卿归赣岩后有小岩名曾公岩
刘崧（元代）

曾公岩在通天侧，旧是曾公自凿通。东望不堪遭乱后，南归却忆向岩中。

春阴虎卧千峰雪，日落猿啼万壑风。城市别来应少见，看云长是忆曾公。
病酒
吴可（宋代）

无聊病酒对残春，帘幕重重更掩门。
恶雨斜风花落尽，小楼人下欲黄昏。
示僧
释居简（宋代）

近从夔子国中来，象马瞿塘去复回。慧日路头平处险，何曾特地设崔嵬。
秋兴二首 其一
方一夔（宋代）

水花风叶乱萧萧，凉入秋衣怯寂寥。桑落寒香初出市，蓼花新涨欲平桥。

半篷烟雨渔家傲，匹马关山客路遥。拍手西风无一事，未妨横笛向耕樵。
神宗皇帝挽诗四首 其一
范纯仁（宋代）

舜孝高千古，尧仁化万方。睿文超圣域，神武振皇纲。

典册辞徽号，山河复旧疆。玉舆悲晚驾，陵路柏苍苍。
两过三峡桥上作 其三
屈大均（明代）

一片鄱阳九水通，茫茫吴楚有无中。云开忽见庐山影，半壁芙蓉挂白虹。
贵池晓望
罗隐（唐代）

稂莠参天剪未平，且乘孤棹且行行。计疏狡兔无三窟，

羁甚宾鸿欲一生。合眼亦知非本意，伤心其奈是多情。

前溪好泊谁为主，昨夜沙禽占月明。
清平乐·凤城春浅
陈允平（宋代）

凤城春浅，寒压花梢颤。有约不来梁上燕，十二绣帘空卷。
去年共倚秋千，今年独倚阑干。误了海棠时候，不成直待花残。(独倚 一作：独上)
雨后过畦润
林希逸（宋代）

雨后思花信，相过款杖藜。翠明开晓嶂，绿润遍春畦。

燕外丝方开，鸥边雾尚低。贪看蔬长甲，不觉屐粘泥。

草挟馀阴涨，苗分秀色齐。时逢原上客，大半话耕犁。
和刘孝叔吏部见寄
范纯仁（宋代）

一自淮阳阻见贤，俄惊壮齿变衰年。宦游嗟我身名玷，早退输衰福寿延。

别后童颜应不改，何时醉袂复相连。白头犹忝山城守，常愧衰恩未尽宣。
东坡雪诗善用险韵王介甫赵昌谷诸老和之皆以为不可及余因其言遂戏和之 其三
庄昶（明代）

四时佳兴皆堪出，白帽光风映小车。万古乾坤留卦画，一年消息到梅花。

门墙峻地伊川学，雪月高天邵子家。开眼天机无不是，有人诗句只鱼叉。
摸鱼子·想西湖
张炎（宋代）

想西湖、段桥疏树。梅花多是风雨。如今见说闲云散，烟水少逢雨鹭。归未许。又款竹谁家，远思愁□庾。重游倦旅。纵认得乡山，长江滚滚，隔浦正延伫。垂杨渡。握手荒城旧侣。不知来自何处。春窗翦韭青灯夜，疑与梦中相语。阑屡拊。甚转眼流光，短发真堪数。从教醉舞。试借地看花，挥毫赋雪，孤艇且休去。
浪淘沙 题郭频迦“春山埋玉图”
孙云凤（清代）

香篆锁重云。梦也还真。年年芳草认罗裙。只有玉梅花万点，月草春痕。

寂寞软红尘。玉碎珠分。雪肤花貌可怜人。隔个绿波招不得，黯尽吟魂。
六句偈六首 其四 后念非圣
释清远（宋代）

后念非圣，万象明镜。不假薰修，本来清净。
明觉寺
叶适（宋代）

云山尖头海潮涌，九月天雪山叶重。
道人高绝但危坐，山魈野虎皆趋拱。
住山三载两遭荒，侍者饿损扶参堂。
沿村索米未为耻，莫令木鱼化龙钟透水。
送何侍御谪楚藩司从事因怀范原易李克苍原易旧守洪都克苍先以比部谪楚 其一
唐伯元（明代）

不见批鳞今柱史，曾闻制锦旧神君。洪都太守真堪忆，对酒怜才日未曛。
早春即事和韵 其二
霍与瑕（明代）

昨夜雪霏霏，今朝风乍微。桃花间菜花，春色竞芳菲。
春寒
于养源（清代）

想到寻春意转慵，梅花落尽杏花红。呼僮钩起重帘望，不是东风是北风。
床几铭
李尤（两汉）

虚左致贤，设坐来宾。筵床对几，盛养巳陈。殽仁饭义，枕典席文。

道可醉饱，何必清醇。西伯善养，二老来臻。
送詹伯尹之大梁
周紫芝（宋代）

寒风转平林，密雪吹重裘。游子当北征，朝曦趣行辀。

人生会有别，一诀宁复愁。念君最少孤，束发勤清脩。

寿母岂不力，白发今满头。功名唾手事，岁月逝欲流。

长安小车儿，哆口笑土牛。君才岂不高，逸气横九州。

弊帚已千金，白璧价未酬。愿言慎行李，去去君勿留。
雨中作三首 其三
陆游（宋代）

短鬓白如丝，梅花似旧时。掩屏愁入梦，隐几雨催诗。

病为阴天剧，春缘闰岁迟。非关畏车马，衰甚实难支。
自衡阳至宝庆
祁顺（明代）

湖南千里道，纵目楚天宽。村僻人烟少，山深草木寒。

钩辀连日听，霢霂几时乾。随寓安吾分，不嗟行路难。
十四日游旧绘春园，花十余本盛开
何振岱（清代）

相待不相遇，凄凄离恨天。孤清如此树，冷落向荒烟。

闲步足闲赏，山边又水边。心期无说处，百匝为芳妍。
赠朱伯原
杨杰（宋代）

张籍心不盲，何为盲于目。伯原道不病，今也病在足。

及第二十年，未识太仓粟。乐圃德义重，可敌万钟禄。

世味觉幻梦，老把华严读。九会发渊微，赞文焕珠玉。

洞庭秋月澄，吴门春草绿。香海泛虚舟，不慑鱼龙触。
减字木兰花
沈瀛（宋代）

适然萃止。不待灯花先报喜。不速真风。且免毛生不为通。

诗歌棋酒。真正清欢真正寿。事事真何。更得真真真更多。
送吕宪帅维扬
喻良能（宋代）

读我宋实录，元丰治明昌。
五年九月中，上特开天章。
从容谓辅臣，边民疲可伤。
吕独为腾言，他人终未尝。
已乃命正献，由定帅维扬。
学士加大称，庸以示宠光。
移镇未去久，趣归总台纲。
尔来九十年，谁其踵遗芳。
我公嫡孙行，祖烈蔚载扬。
持节古闽粤，摄事今福唐。
仁风杂和气，盎盎如春阳。
甿谣玉律响，圜扉春草长。
英声飞九重，御屏书益详。
广陵大都会，经理须才良。
拥麾往镇之，非公廪谁当。
延阁升宝书，恩纶湛洋洋。
左符分淮海，西顾宽岩廊。
想见入境初，快睹争星凰。
折冲向樽俎，宣威谢金汤。
行看有锋召，衮衣侍虞皇。
贱子一何幸，窃庇逾两霜。
误蒙剡荐牍，名彻凝旒傍。
受恩未知报，肝胆徒激昂。
唯祈转洪钧，复立弟子行。
窃知今日于家园种山芋辄成拙诗奉呈副枢谏议
文彦博（宋代）

闻说家完乐，仍携山芋来。何烦心助长，惟喜手亲栽。

若务丰根本，应须薙草莱。迎知冬荐味，决不减平台。
偈颂一百六十九首 其十二
释智朋（宋代）

楖𣗖木卷而曲，回天关转地轴。群阴时时剥尽，一阳日日来复。

为甚罗汉山中冷门难向，不是苦心人不知。
落花 其四
徐熥（明代）

乍见清池映晓妆，惊看池面贴残芳。武陵溪上春风暗，杜曲园中夜雨狂。

绿叶成阴空自媚，红英落尽尚馀香。含情最恨东君恶，不向人间理断肠。
自作传神赞
李之仪（宋代）

似则似，是则不是。纵使挤之九泉下，也须出得一头地。

休论捉月骑鲸，到了众人皆醉。
涢川寺路
张祜（唐代）

日沉西涧阴，远驱愁突兀。烟苔湿凝地，露竹光滴月。

时见一僧来，脚边云勃勃。
金廷标秋英十二种 其九 金钱
弘历（清代）

买断三秋也足豪，不从四字不从刀。成诗已自闻卢肇，著论宁妨诮鲁褒。
除夜大雪留潍州元日早晴遂行中途雪复作
苏轼（宋代）

除夜雪相留，元日晴相送。
东风吹宿酒，瘦马兀残梦。
葱昽晓光开，旋转余花弄。
下马成野酌，佳哉谁与共。
须臾晚云合，乱洒无缺空。
鹅毛垂马骏，自怪骑白凤。
三年东方旱，逃户连欹栋。
老农释耒叹，泪入饥肠痛。
春雪虽云晚，春麦犹可种。
敢怨行役劳，助尔歌饭瓮。
非昔
蓝仁（明代）

览镜惊毛发，殊非宿昔翁。
狂来诗有兴，愁极酒无功。
久病成真跛，流言息近聋。
明知过相问，起坐夕阳中。
春日五门西望
王建（唐代）

百官朝下五门西。尘起春风过玉堤。
黄帕盖鞍呈了马，红罗系项斗回鸡。
馆松枝重墙头出，御柳条长水面齐。
唯有教坊南草绿，古苔阴地冷凄凄。
自适
郑谷（唐代）

紫陌奔驰不暂停，送迎终日在郊坰.年来鬓畔未垂白，

雨后江头且蹋青。浮蚁满杯难暂舍，贯珠一曲莫辞听。

春风只有九十日，可合花前半日醒。
山寺
杜甫（唐代）

野寺残僧少，山园细路高。
麝香眠石竹，鹦鹉啄金桃。
乱水通人过，悬崖置屋牢。
上方重阁晚，百里见秋毫。
中秋阴未见月
韩琦（宋代）

云恼中秋凑月昏，失明疑值老蟾吞。枉删疏柳延孤影，肯晃芳樽涤醉魂。

好射重阴开六幕，任均馀照及千门。便从到晓漫天黑，不禁诗家万驷奔。
留别二三子得韵字
萧颖士（唐代）

二纪尚雌伏，徒然忝先进。英英尔众贤，名实郁双振。

残春惜将别，清洛行不近。相与爱后时，无令孤逸韵。
苍天
胡宏（宋代）

苍天映清水，下见白云飞。
天水从何来，飞云更何依。
人生亦如此，融结中有机。
此机即天命，吾心端不违。
喜晤谢麟伯同年却赠
李应莘（清代）

寒蟾泣天云色愁，潺潺雨滴空堂秋。故人一别渺千里，梦魂远寄湘江头。

宵镫结花朝鹊噪，扣门如雷君忽到。青袍白马旧少年，握手相看同一笑。

闻君慷慨从西征，男儿意气何纵横。中兴诸将半茅土，十年事业雄书生。

雨窗剪烛饮君酒，一读新诗一搔首。燕然万仞高嶙峋，看尔磨崖字如斗。